钦定古今图书集成/明伦汇编/皇极典/第256卷 > 罗隐两同书 > 真伪
## 钦定古今图书集成/明伦汇编/皇极典/第256卷 > 罗隐两同书 > 真伪

“夫主上不能独化也，必资贤辅物；心不为易治也，方
俟甄议。使夫小人退野，君子居朝，然后可为得矣。”然
则善恶相生，是非交蹂，形彰而影附，唇竭而齿寒，苟
有其真，不能无其伪也。是以历代帝王，统御家国，莫
不侧身驰心，以恭英又。及所封授，则犹是愚小，莫不
攘臂切齿，以疾奸佞；及所诛逐，则谬加贤良。此有识
者之所嗟痛也。夫山鸡无灵，买之者谓之凤；野麟喜
瑞，伤之者谓之麇。然麟凤有图，麇鸡无识，犹复以真
为伪，以伪为真。况忠逆之情，静躁之性，愚靖者类直，
智狂者类贤，洁己者不能同人，犯颜者短于忤主，情
状无形象可见，心虑非视听所知。欲使银铅不杂，淄渑殊味，其有得者，亦万代之一遇也。是以吴用宰嚭，
致戮于子胥；鲁退仲尼，委政于季氏。秦诛白起，以举
应侯；赵信郭开，而杀李牧；卞和献玉，反遇楚刑；北郭
吹竽，滥食齐禄。若斯之类，实繁有徒。然则所是不必
真，所非不必伪也。故真伪之际，有数术焉，不可不察
也。何者？夫众之所誉者，不可必谓其善也；众之所毁
者，不可必谓其恶也；“我之所亲者，不可必谓其贤也；
我之所疏者，不可必谓其鄙也。”何以明言？昔尧理洪
水，伯鲧为众所举而洪水莫除；魏伐中山，乐羊为众
所慢而中山卒拔；邓通延梦于汉主，而非傅说之才；
屈原见逐于楚王，而无共工之罪。此则众议不必是，
独见未为得也。是故明主畴咨在位，详省已虑，先难
而后易，考著以究微，使夫登用者不愧其赏，有罪者
不逃其责，然后可为当矣。然则良马验之于驰骤则
驽骏可分，不藉《孙阳》之举也；柔刃征之于断割则利
钝可见，不劳《风胡》之谈也。苟有难知之人，试之以任
事，则真伪自辩，以塞天下之讼也。故先王之用人也，
远使之而观其忠节，近使之而察其敬勤，令之以谋，
可识其智虑；烦之以务，足见其材能。杂之以居，视以
贞滥；委之以利，详以贪廉；困穷要之以仁，危难思之
以信。寻其行而探其性，听其辞而别其情。尽吕尚之
《八征》，验皋陶之九德。然后素丝皆染，白璧投泥而不
渝；黄叶并雕，青松凌霜而独秀。则伪者去而真者得
矣。故孔子曰：“众善者必察焉，众恶者必察焉。其是之
谓乎！”